चंद्रपुर. जिले की सावली तहसील अंतर्गत वनविकास महामंडल के पाथरी वनपरिक्षेत्र के नवेगांव बीट में बाघ के 3 शावक मृत पाए गए। जबकि जिंदा मिले एक शावक की उपचार के दौरान मौत हो गई। यह घटना रविवार सुबह 8 बजे सामने आयी। इनमें दो शावक मादा और दो नर बताए जा रहे हैं। इन चारों शावकों की मां बाघिन का अब तक कोई अता पता नहीं चल पाया है।
जानकारी के मुताबिक नवेगांव बीट के आसोलामेंढा तालाब की उपनहर के पास बाघ के तीन मृत शावक कुछ ग्रामीणों को दिखाई दिए। वनविकास महामंडल के दो वनरक्षक मौके पर पहुंचे। एक घंटे बाद एक जिंदा मिले शावक को उपचार के लिए सिंदेवाही ले जाया गया। उपचार के दौरान देर शाम उसकी भी मृत्यु हो गई।
देर शाम तक शावकों के पोस्टमार्टम की प्रक्रिया नहीं पूरी नहीं हो सकी, सोमवार को ये प्रक्रिया पूरी की जाएगी। लेकिन इस घटना ने वन्यजीवों के संरक्षण की प्राथमिकता के दावों की कलई खोलकर रख दी है। वन्यजीव के जानकार और प्रेमियों का मानना है कि इसके पीछे वन्यजीव संरक्षण की अनदेखी मुख्य वजह है। वैसे वनमंत्री सुधीर मुनगंटीवार ने मामले के जांच के आदेश दिए हैं, लेकिन सवाल बरकरार है कि आखिर मादा बाघिन शावकों के पास लौट कर क्यों नहीं आई? प्राकृतिक तौर पर बाघिन अपने शावकों से शुरूआती चार माह अधिक दूर जाती ही नहीं है। पहले दो माह तो वह शिकार भी नहीं करती है। जब कभी शिकार के िलए दूर जाती भी है तो तुरंत शावकों के पास लौट आती है। दो चार दिन से शावक भूख से बिलखते रहे और उनकी मां उनके पास नहीं लौटी। ऐसा होता नहीं है कि इतने समय तक बाघिन अपने शावकों से दूर रहे। इस घटना से बाघिन के शिकार किए जाने या अन्य किसी दुर्घटना के शिकार होने की आशंका गहराते जा रही है, इसके तथ्य भी खोजे जा रहे हैं।
जिम्मेदारियों को धकेलने का क्रम भी शुरू हो गया है। मामला एफडीसीएम के जंगल का है, लेकिन जिम्मेदारी सामूहिक तौर पर सबकी है। लिहाजा ऐसे मामलों में छोटे कर्मचारियों को निशाना बनाने के स्थान बजाए क्षेत्र की देख-रेख के लिए जिम्मेदार अधिकारी के निलंबन की कार्रवाई तक की मांग करने की आवाज उठाई जा रही है।
वन विभाग के ही वन्यजीव विभाग के एक अधिकारी ने नाम न देने की शर्त पर बताया कि आम तौर पर शावक तीन से चार माह के दरम्यान केवल मां के दूध पर ही निर्भर रहता है। पांच से 7 माह के दरम्यान वे मां द्वारा लाए गए शिकार का केवल नर्म मांस ही खाना शुरू करता है। आठवें महीने के बाद वह सही तरीके से ठोस मांस का आहार लेना शुरू करता है। इस बीच पूरी खुराक मिलने से उसका विकास तेजी से होता है। इस दौरान तक वह शिकार शुरू नहीं करता। 14 से 15 माह के दौरान वह स्वयं शिकार करने का हुनर सीखने लगता है और माहिर होने में उसे साल भर का समय लग जाता है। अपनी मां से वह तकरीबन दो साल तक जुड़ा रहता है। लेकिन चंद्रपुर की घटना में परिस्थितियां बिलकुल अलग है। शावकों की मादा का न लौटना विभाग के माथे पर बल दे रहा है। बताया जाता है कि सचिव स्तर पर अधिक जोर पर्यटन विकास पर दिया जा रहा है जबकि मंत्रालय स्तर पर वनोपज के दोहन और विकास को एजेंडे पर रखा जा रहा है। वन्यजीव संरक्षण के मुख्य मकसद को दुय्यम तवज्जो प्राप्त हो रही है।
मानद वन्यजीव रक्षक कुंदन हाते कहते हैं कि विभाग के कर्मचारियों और अधिकारियों पर पर्यटन का जबरदस्त दबाव बना रहता है। उन्होंने मध्य प्रदेश सरकार के वन विभाग का उदाहरण देते हुए कहा कि वहां पर्यटन के लिए अलग कर्मचारियों को नियुक्त किया गया है जबकि वन्यजीव संरक्षण के िलए अलग स्टाफ लगा हुआ है। इससे अपने अपने कार्य को वे ठीक ढंग से कर पाते हैं। लेकिन महाराष्ट्र वन विभाग में इस व्यवस्था का अभाव दिखाई देता है। यहां पर्यटन और वन व वन्यजीव संरक्षण दोनों जिम्मेदारियों का बोझ कर्मचारियों पर होता है। विभाग अधिक आय कमाने के चक्कर में हर जगह पर्यटन शुरू करने पर उतारू है। बिट अनुसार जंगल बटे होने पर भी वन परिसर में राऊड ठीक ढंग से नहीं लगाए जाते हैं, इससे भी कई बार ऐसी समस्याएं पैदा होती है। हालांकि चंद्रपुर जैसे जंगल में हैबिटैट लॉस(आवास का काम होना) जैसी स्थिति नहीं होने पर भी शावकों का भूखों मारा जाना बहुत दु:ख की बात है।
चंद्रपुर में ही बाघ शावकों के शव को लाने और मादा बाघिन के खोजी अभियान से जुड़े एक सदस्य ने अनाधिकारिक रूप से कहा कि बाघिन के साथ शावक कम से कम दो साल रहते हैं। बाघिन भी बच्चों को जल्दी छोड़ती नहीं। तीन से चार दिन से शावक भूखे रहे, मादा शावक का गायब रहने से संकेत अच्छे दिखाई नहीं दे रहे हैं।
hin_Deva hin_Deva hin_Deva hin_Deva hin_Deva hin_Deva hin_Deva